FI Euroopan unionin virallinen lehti CE 88/595

(2004/C 88 E/0608)

KIRJALLINEN KYSYMYS P-0264/03

esittäjä(t): Joachim Wuermeling (PPE-DE) komissiolle

(30. tammikuuta 2003)

Aihe: Unionista peräisin olevien investoijien syrjintä Tšekin tasavallassa

Unionin kansalaiset ovat rajojen avautumisesta lähtien yrittäneet perustaa pieniä ja keskisuuria yrityksiä Tšekin tasavaltaan. Koska unionin odotetaan laajenevan toukokuussa 2004, Tšekin tasavalta on sitoutunut saattamaan säännöksensä yhteisön säännösten mukaisiksi sekä luomaan toimivan hallinto- ja oikeusjärjestelmän täyttääkseen Kööpenhaminan kriteerit.

Onko komissio tietoinen jäsenvaltioiden kansalaisiin kohdistuneesta syrjinnästä Tšekin kansalaisten hyväksi, kun Tšekin tasavaltaan perustetaan uusia liikkeitä ja palveluyrityksiä?

Pitääkö paikkansa, että Tšekin oikeusjärjestelmän mukaan ei ole mahdollista nostaa kannetta viranomaisten toimia vastaan?

Pitääkö paikkansa, että kaupparekisteriin kirjaamista voi nopeuttaa jopa vuodella, jos maksaa lahjuksia?

Onko komissio tietoinen Bozi Darissa asuvasta Engertistä, joka on hiihtokoulunsa vuoksi joutunut viranomaisten silmätikuksi?

Günter Verheugenin komission puolesta antama vastaus

(28. helmikuuta 2003)

Komissio ilmoittaa arvoisalle parlamentin jäsenelle, että unionin kansalaiset ja yritykset ovat osoittaneet komissiolle jonkin verran kanteita yritysten perustamisesta ja palvelujen tarjoamisesta Tšekissä. Kovinkaan monta syrjintäväitettä ei kuitenkaan ole esitetty, vaan ongelmat liittyvät yleensä yritysten oikeudelliseen ympäristöön.

Kun otetaan huomioon, että Tšekki on viime vuosina ollut ehdokasvaltioista merkittävin ulkomaisten suorien sijoitusten kohde asukasta kohti mitattuna, kanteiden määrä on minkä tahansa mittapuun mukaan todella vähäinen.

Kaikki kanteet tutkitaan asianmukaisesti niiden perusteista riippumatta ja päätökset tehdään tapauskohtaisesti. Komissio on tietoinen Tšekin yritystoimintaa koskevan oikeudellisen kehyksen puutteista, joita se on korostanut määräaikaiskertomuksissa. Nykyistä oikeudellista kehystä muutetaan edelleen uudella kauppaa (yrityslaki), julkisia hankintoja ja konkursseja koskevalla lainsäädännöllä, jota laaditaan parhaillaan. Komissio valvoo lainsäädännön laadintatyötä tarkasti varmistaakseen, että laki on täysin yhteisön oikeuden mukainen.

Ei voida sanoa, ettei Tšekin oikeusjärjestelmän nojalla ole mahdollista nostaa kanteita viranomaisten toimia vastaan. Kaikkiin hallintoviranomaisten (keskus- tai paikallishallinnon ja muiden julkista valtaa harjoittavien elinten) päätöksiin ja muihin lakeihin, jotka vaikuttavat luonnollisten tai oikeushenkilöiden yksilön oikeuksiin tai velvoitteisiin, on periaatteessa täysi oikeus hakea muutosta, ellei laissa muuta säädetä. Poikkeuksia tähän yleissääntöön (hallintoprosessilaki 150/2002 Coll.) on suhteellisen vähän, ja useimmat niistä liittyvät salaiseksi luokiteltuun tietoon ja valtion turvallisuuteen (esimerkiksi turvallisuustutkimuksia koskevat päätökset, jotka ovat tärkeitä joihinkin julkishallinnon tehtäviin hakevien henkilöiden kannalta).

Siviilituomioistuinten toimivaltaan kuuluu siviilioikeuteen, perheoikeuteen, työoikeuteen ja kauppaoikeuteen liittyvistä hallintoelinten päätöksistä nostettujen kanteiden tutkiminen (ks. siviiliprosessilain 7 pykälä, 244 pykälä ja sitä seuraavat pykälät), kun taas hallintoprosessilain nojalla hallinnollisina tuomioistuimina toimivien tuomioistuinten (periaatteessa alueellisten tuomioistuinten erityiskokoonpanojen) toimivaltaan kuuluvat kaikki muut hallintoelimenä toimivien julkisten tai yksityisten elinten tekemien päätösten tai muiden rikkomusten tai toimettomuuden riitauttamista koskevat asiat (ks. lain 150/2002 Coll. 2—4 pykälä ja 65 pykälä ja sitä seuraavat pykälät).

Hallinnollisista päätöksistä tehdyt muutoksenhaut ovat vielä suhteellisen uusi käsite Tšekin nykyisessä oikeudellisessa ympäristössä, joten käytännön soveltamisessa voi olla eroja, vaikka perustekstit ovatkin suhteellisen selkeät. Korkein hallinto-oikeus, jonka tarkoituksena on yhdenmukaistaa hallinto-oikeuksina toimivien alueellisten tuomioistuinten oikeuskäytäntö, aloittaa parhaillaan toimintaansa.

Tšekissä toimii myös vakiintunut oikeusasiamiehen toimisto, jonne voidaan jättää hallinnollisia asioita koskevat kanteet.

Komissiolla ei ole näyttöä arvoisan parlamentin jäsenen esittämien lahjuksia koskevien väitteiden todenmukaisuudesta.

Kaupparekisterin toiminnan tehostamiseksi on tehty useita aloitteita, joista ei kuitenkaan vielä ole saatu tuloksia. Kaupparekisterin yksityistämistä (sen tekemistä riippumattomaksi ja vastuuvelvolliseksi) koskeva Tšekin parlamentin jäsenen laatima säädösluonnos hylättiin edustajainhuoneessa joulukuussa 2001.

Tšekkiläiset ja yhteisön yritykset sekä Tšekin kauppakamarit ovat säännöllisesti ottaneet esille kaupparekisteriä koskevia asioita. Komission vuoden 2002 kertomuksessa korostettiin kaupparekisterin tehokasta toimintaa koskevaa kysymystä, ja komissio jatkaa tilanteen tarkkailua.

Komissio ei ole tietoinen arvoisan parlamentin jäsenen mainitsemasta Bozi Darin tapauksesta mutta lupaa ottaa käsiteltäväksi Engertin asianmukaisesti perustellun kanteen.